ཞེས་པའི་ཚིག་དེ་རྫས་འགའ་ཞིག་མེ་ལ་སྲེག་པ་ལ་གྲགས་པའི་ཕྱིར་ཁྱི་ཤ་ཟ་བ་ལ་མི་འཇུག་ཅེ་ན། གཉིས་པ་འདི་དགག་པ་ལ་དྲུག་སྟེ། གྲགས་པ་ཤིན་ཏུ་ལྐོག་གྱུར་ལ་མི་འཇུག་པས་དེའི་དོན་མི་ངེས་པ་དང་། མ་གྲགས་པའི་དོན་བརྗོད་པས་གཞན་ལ་དོགས་པ་དང་། རིག་བྱེད་གཞན་ལ་གྲགས་པ་སྒྲུབ་བྱེད་དུ་མི་འཐད་པ་དང་། གྲགས་པས་གྲུབ་ན་རང་ཚིག་དང་འགལ་བ་དང་། གྲགས་པ་ཐེ་ཚོམ་གྱི་རྒྱུར་བསྟན་པ་དང་། དེས་ན་རིག་བྱེད་ཀྱི་དོན་རང་གིས་བརྟགས་པའོ། །དང་པོ་ནི་དེ་ལ་ཞེས་པ་སྟེ་གང་གི་ཞེས་པ་འཇིག་རྟེན་པ་ཆོས་ཅན་སྣ་ཚོགས་དོན་ཅན་གྱི་སྒྲ་མེ་ལ་སྦྱིན་སྲེག་ཅེས་པ་འདིའི་དོན་མེ་ལ་མར་ལྡུག་པ་འདི་ཡིན་ནོ། ཞེས་རྣམ་པར་དབྱེ་མི་ནུས་ཏེ་ལོ་ཀ་རྨོངས་པ་དེ་ལ་དབང་པོ་ལས་འདས་པའི་དོན་མཐོང་བ་གང་དེ་མེད་པའི་ཕྱིར་རོ། ། གཉིས་པ་ནི་གྲགས་པས་རིག་བྱེད་ཀྱི་དོན་མི་འགྲུབ་སྟེ་ལོ་ཀ་བ་ལ་མ་གྲགས་པའི་དོན་རིག་བྱེད་ཀྱིས་བརྗོད་པ་མཐོང་བའི་ཕྱིར་རོ། །དཔེར་ན་མཐོ་རིས་དང་ལྷ་མོ་དང་དགའ་བའི་ཚལ་ལ་སོགས་པའི་སྒྲ་ལྟ་བུ་སྟེ་མཐོ་རིས་ནི་མིའི་དགའ་བ་ཁྱད་པར་ཅན་ན་ནོ། ལྷ་མོ་ནི་གཙུབ་ཤིང་ངམ་སྣོད་དེ་ཞེས་བརྗོད་པའོ། །དེས་ན་རིག་བྱེད་སྒྲ་གཞན་ཡང་མ་གྲགས་པ་ལ་འཇུག་པར་དོགས་པའོ། ། གསུམ་པ་ནི་ཡུལ་གཞན་གྱི་སྒྲའམ་རིག་བྱེད་ཀྱི་འགྲེལ་བ་ལས་མེ་ལ་སྦྱིན་སྲེག་སྦྱིན་པ་ནི་སྔགས་ཀྱིས་སྦྱངས་པའི་མར་མེ་ནང་དུ་ལྡུགས་པའོ། ། ཞེས་ལོ་ཀ་དང་མཐུན་པར་བཤད་པས་གྲགས་པས་དེ་སྒྲུབ་ནུས་ཞེ་ན། མེ་ལ་སྦྱིན་སྲེག་སྦྱིན་ཞེས་པ་ལ་སོགས་པ་དོན་མ་ངེས་པ་དེ་དང་འདྲ་བའི་སྒྲ་གཞན་འགྲེལ་བ་ལ་སོགས་པ་དག་ལ་ཡང་ཁྱི་ཤ་ཟ་བ་ལ་འཇུག་པར་ཐལ་ཞེས་པ་དེ་འདྲའི་རྣམ་རྟོག་སྟེ་སྐྱོན་ཉིད་དུ་འགྱུར་ཏེ་ཚད་མ་མེད་པར་འདྲ་བའི་ཕྱིར་རོ། ། བཞི་བ་ལ་གཉིས་ཏེ། དང་པོ་འགལ་བ་དངོས་ནི་གྲགས་པ་དག་ཀྱང་ཞེས་པ་སྟེ་ཚད་མ་མིན་པ་དང་སྒྲུབ་བྱེད་དུ་འདོད་པ་འགལ་བའོ། །གཉིས་པ་དེ་ལ་རྩོད་པ་སྤང་པ་ནི་གལ་ཏེ་ཞེས་པའོ། ། ལྔ་པ་ལ་གཉིས་ལས་དང་པོ་མདོར་བསྟན་པ་ནི་གྲགས་པ་ཉིད་ཀྱིས་ཆོས་ཅན་མེ་ལ་སོགས་པའི་སྒྲ་རྣམས་དོན་གྱི་སྡེ་སྣ་ཚོགས་ལ་འཇུག་པར་ངེས་པ་ལ་དོགས་པ་སྐྱེད་པར་ནི་བྱེད་དེ་གང་ཕྱིར་ཞེ་ན་གྲགས་པ་དེ་ལ་མེ་ལ་སོགས་པའི་སྒྲ་རྣམས་དོན་སྣ་ཚོགས་ལ་འཇུག་པ་ཅན་ཉིད་དུ་མཐོང་བའི་ཕྱིར་རོ། །བློ་དང་གྲི་རྣོ་བ་ལ་ཡང་མེ་ཞེས་བརྗོད་པའམ་གོ་སྒྲ་ལྟ་བུའོ། ། གཉིས་པ་རྒྱས་བཤད་ནི། ངེས་བྱེད་ཅེས་པ་སྟེ་དོགས་པར་འགྱུར་ཞེས་དྲང་ངོ་། །གང་དུ་ཞེ་ན་ངེས་པར་ཞེས་པ་སྒྲ་ཐམས་དོན་སྣ་ཚོགས་ལ་འཇུག་པ་ཉིད་དུ་ངེས་པ་ཁོ་ནར་རོ། །གང་ཟག་གང་གིས་ཞེ་ན་སྒྲ་དེ་དོན་སོ་སོ་ལ་ངེས་པར་བྱེད་པའི་ཚད་མ་མ་མཐོང་བའི་སྐྱེས་བུ་དག་གིས་སོ། །ཅི་སྟེ་ན་སྒྲ་དེ་དོན་གཞན་དུ་འཇུག་པ་མི་སྲིད་པའི་རྒྱུ་མཚན་མེད་པའི་ཕྱིར་རོ། །དེ་ཉིད་ཅི་སྟེ་ན་སྒྲ་རང་ཉིད་ཅེས་པ་སྒྲ་རྣམས་ཀྱི་རང་བཞིན་ནི་དོན་སྣ་ཚོགས་བརྗོད་པར་ནུས་པ་ཅན་ཡིན་པའི་ཕྱིར་རོ་ཞེས་སྦྱར་རོ། ། དྲུག་པ་ནི་འགའ་ཞིག་ཅེས་པ་སྟེ་དཔེར་ན་ལམ་གང་ཡིན་དྲིས་པ་ན་ཁ་ཅིག་སྡོང་དུམ་འདི་ན་རེ་ལམ་ཡིན་ཞེས་ཟེར་བ་དང་ཁ་ཅིག་རང་ཉིད་ཀྱིས་ལམ་སྟོན་པ་གཉིས་སྐྱེས་བུས་སྨྲས་པར་ཁྱད་པར་མེད་དེ་སྡོང་དུམ་ལ་སྙད་བཏགས་ཀྱང་དེ་ལ་སྨྲ་བའི་བསམ་པ་དང་བྱས་པ་དང་ཚིག་མེད་པའི་ཕྱིར་རོ། །དེས་ན་སྡོང་དུམ་ལ་སྙད་བཏགས་པས་གླེན་པ་མགོ་སྐོར་ནུས་ཀྱི་སྤྱང་པོ་ནི་མིན་ནོ། །དེ་བཞིན་དུ་རིག་བྱེད་ལ་སྙད་བཏགས་པའི་རྒྱལ་དཔོག་པ་དང་གཞན་ལ་ཡང་ཤེས་པར་བྱའོ། ། གཉིས་པ་སྒྲ་ཐམས་ཅད་ལ་རུང་བས་གཞན་ལ་དོགས་པ་ལ་གསུམ་སྟེ། མདོར་བསྟན་པ་དང་། རྒྱས་པར་བཤད་པ་དང་། མཇུག་བསྡུ་བའོ། །དང་པོ་ལ་གཉིས་ལས་དང་པོ་སྒྲ་དོན་གཅིག་ལ་ངེས་པ་མེད་པ་ནི་ཐམས་ཅད་ཅེས་པ་སྟེ་སྒྲ་རྣམས་ཆོས་ཅན་དོན་གཅིག་ཁོ་ནའི་གསལ་བྱེད་དུ་ངེས་པ་གང་ལས་ཡིན་ཅེས་པ་ནི་མ་ཡིན་ཏེ་དོན་ཐམས་ཅད་ལ་འཇུག་ཏུ་རུང་བའི་ཕྱིར་རོ། །གལ་ཏེ་རྟག་ཏུ་ཐམས་ཅད་ལ་འཇུག་ཏུ་མི་རུང་པའི་རང་བཞིན་དུ་གནས་ན་སྐྱེས་བུས་སྒྲ་དེ་དོན་འགའ་ཞིག་ལ་སྦྱོར་བ་དང་། འགའ་ཞིག་ལ་འགོག་པ་མི་སྲིད་པར་ཐལ་བའི་ཕྱིར་རོ། ། གཉིས་པ་ངེས་ཀྱང་མི་ཤེས་པ་ནི་བརྗོད་འདོད་སྔོན་དུ་སོང་བ་ཅན་གྱི་སྒྲ་ཡོད་ན་དེས་དོན་ངེས་པར་རྟོགས་ཏེ་འགའ་ཞིག་ཏུ་བརྗོད་འདོད་ངེས་པ་ལ་འཇུག་པའི་ཕྱིར་རོ། །དེ་མ་གཏོགས་པའི་སྐྱེས་བུ་གང་གིས་རིག་བྱེད་ཀྱི་དོན་དབང་པོ་ལས་འདས་པ་དང་སྒྲའི་འབྲེལ་བ་ཤེས་ཏེ་ཤེས་པ་མི་སྲིད་དོ། །ཅི་སྟེ་ན་རིག་བྱེད་ཀྱི་སྒྲའི་རང་བཞིན་དོན་ཐམས་ཅད་ལ་ཉེ་རིང་ཐ་དད་མེད་པའི་ཕྱིར་རོ། །གལ་ཏེ་ཐ་དད་ཡོད་ན་མངོན་སུམ་གྱིས་ཤེས་སམ་མི་ཤེས། དང་པོ་ལྟར་ན་གཞན་གྱིས་བསྟན་པ་ལ་མ་ལྟོས་པར་རང་གིས་ཤེས་པར་འགྱུར་ལ་གཉིས་པ་ལྟར་ན་རིག་བྱེད་འཆད་པ་པོས་ཀྱང་མི་ཤེས་པར་འགྱུར་རོ། ། གཉིས་པ་ལ་གསུམ་ལས་དང་པོ་བརྗོད་འདོད་ངེས་པའི་རྒྱུར་བསྟན་པ་ནི་རྗོད་འདོད་ཅེས་པའི་རྐང་པ་གཉིས་སོ། །གཉིས་པ་རིག་བྱེད་ཀྱི་སྒྲ་དོན་གཅིག་ལ་མ་ངེས་པར་བསྟན་པ་ནི་དེ་ནི་ཞེས་པ་སྟེ་རིག་བྱེད་ཀྱི་སྒྲ་དེ་ཆོས་ཅན་དོན་གཅིག་པ་ཅན་དེ་གང་ལས་ཡིན་པར་ཐལ་ཏེ་རྗོད་འདོད་དང་བརྡ་དེ་ནི་སྐྱེས་བུས་བྱས་པ་མིན་པ་ལ་མེད་པའི་ཕྱིར་རོ། །གསུམ་པ་རང་བཞིན་གྱིས་དོན་གཅིག་ཏུ་ངེས་པ་དགག་པ་ནི་བརྡ་ལ་མ་ལྟོས་པར་རིག་བྱེད་རང་བཞིན་གྱིས་དོན་ལ་འབྲེལ་བ་ངེས་པ་ཡིན་ན་དོན་གཞན་ལ་བརྗོད་འདོད་དེས་ཀྱང་སྦྱར་དུ་མི་རུང་བར་འགྱུར་ཏེ་གཟུགས་འཛིན་སྒྲ་འཛིན་དུ་བསྒྱུར་དུ་མི་བཏུབ་པ་བཞིན་ནོ། །བརྡ་སྦྱར་བ་ཡང་དོན་མེད་དུ་འགྱུར་ཏེ་འབྲེལ་བ་དབང་པོས་རྟོགས་པའི་ཕྱིར་སྔོན་པོ་བཞིན་ནོ། ། གལ་ཏེ་བརྡ་སྦྱར་བ་ལ་བརྟེན་ནས་རང་བཞིན་གྱིས་ངེས་པའི་ནང་ནས་ཁྱད་པར་འགའ་ཞིག་ཁོ་ན་གསལ་བར་བྱེད་དོ་ཅེ་ན། དེའི་ངེས་པ་གང་ལས་ཡིན་ཏེ་བརྡ་འདོད་པས་འཇུག་པའི་ཕྱིར་རོ། ། གསུམ་པ་ནི་བརྡ་གང་ལ་འདོད་པ་རང་རྒྱུད་པ་སྟེ་དེའི་རྗེས་སུ་བྱེད་པ་དེ་ལ་དོན་གཅིག་ལ་ངེས་པ་གང་སྟེ་མེད་དོ། །ངེས་པ་མེད་པ་དེས་ན་མེ་ལ་སྦྱིན་སྲེག་སྦྱིན་ཞེས་པའི་ཚིག་འདི་ལ་ཁྱེད་ནི་མི་འདོད་པ་ལ་ཡང་འཇུག་ཏུ་ནི་རུང་བའི་ཕྱིར་ཁྱི་ཤ་ཟ་བ་ཉིད་ཀྱང་གསལ་བར་བྱེད་པར་འགྱུར་རོ། ། གཉིས་པ་ཕྱོགས་གཅིག་ལ་མི་སླུུ་བས་ལུང་ཚད་མར་བསྒྲུབ་པ་དགག་པ་ལ་གཉིས་ལས་དང་པོ་འདོད་པ་བརྗོད་པ་ནི་གང་ཕྱིར་ཞེས་པ་སྟེ་གཞན་གང་ཞེས་པ་མཐོ་རིས་འདོད་པས་མེ་ལ་སྦྱིན་སྲེག་སྦྱིན་ཞེས་པ་ལ་སོགས་པ་ཡང་ཆོས་ཅན་དེ་འདྲ་སྟེ་བདེན་པའི་དོན་ཅན་ཡིན་ཏེ་གང་གི་ཕྱིར་ཞེ་ན། རིག་བྱེད་ཀྱི་ཕྱོགས་གཅིག་ཡིན་པའི་ཕྱིར་མེ་གྲང་བ་ཟློག་པ་ཡིན་ནོ་ཞེས་པའི་རིག་བྱེད་ཀྱི་ངག་བདེན་པ་བཞིན་ནོ། །ཞེས་དེ་སྐད་དཔྱོད་པ་བ་རྒན་རབས་གཞན་དག་ཟེར་རོ་ལོ། ། གཉིས་པ་འདི་དགག་པ་ལ་གསུམ་སྟེ། སྒྲུབ་བྱེད་ལྷག་ལྡན་དུ་བསྟན་པ་དང་། བསྒྲུབ་བྱ་ལ་ཚད་མས་གནོད་པ་དང་། ཧ་ཅང་ཐལ་བས་དགག་པའོ། ། དང་པོ་ནི་རོ་འདྲ་ཞེས་ཞེས་པ་སྟེ་བཀག་ཅེས་དྲང་ངོ་། གང་ཞེ་ན་དཔྱོད་པའི་ལུང་ཚད་མའི་སྒྲུབ་བྱེད་དེ་འདྲ་ཀུན་ནོ། །གང་གིས་ཞེ་ན་རིགས་པ་མཁྱེན་པས་སོ། །ཅི་སྟེ་ན་ལྷག་མ་དང་ལྡན་པའི་འཁྲུལ་བ་ཅན་ཡིན་པའི་ཕྱིར་རོ། །ཇི་ལྟར་བཀག་ཅེ་ན་འབྲས་བུ་མ་ཟོས་པ་འདི་དག་ནི་ཟོས་པ་འདི་དང་རོ་འདྲ་བའི་མངར་མོ་ཡིན་ཏེ་ཁ་དོག་གི་ངོ་བོ་མཚུངས་པའི་ཕྱིར་ཟོས་པ་འདི་བཞིན་ཞེས་པ་དང་། ཡང་འབྲས་བུ་འདི་དག་ནི་ཚོས་པ་ཡིན་ཏེ་སྣོད་གཅིག་ཏུ་བཙོས་པའི་ཕྱིར་ཟོས་པ་འདི་བཞིན་ཞེས་པའི་སྦྱོར་བ་འདི་དག་འདྲ་བར་བསྟན་པའི་སྒོ་ནས་བཀག་པའོ། ། གཉིས་པ་ནི་སྐྱེས་བུ་ཞེས་པ་སྟེ་ཁས་ལེན་པར་བྱེད་ཅེས་རྒྱང་རིང་པོར་འབྲེལ་ལོ། །གང་གིས་ཞེ་ན་དེ་ཞེས་པ་དཔྱོད་པ་བ་རྒན་རབས་དེ་དག་གིས་སོ། །གང་ཅེ་ན་རྗོད་པར་བྱེད་པ་སྟེ་རིགས་བྱེད་ཀྱི་བསྟན་བཅོས་ཐམས་ཅད་དོ། ། ཇི་ལྟར་ཞེ་ན་བདེན་པའི་དོན་གྱི་ཚད་མ་ཉིད་དོ། །ཅི་རྗོད་པར་བྱེད་ཅེ་ན་སྐྱེས་བུ་རྟག་པ་བྱེད་པ་པོ་རྗོད་པར་བྱེད་ཅེས་སྦྱར་ཏེ་འོག་མ་རྣམས་ལ་ཡང་ངོ་། །དེ་ལ་སྐྱེས་བུ་རྟག་པ་ནི་སྔ་མ་ལས་མི་འཕོ་ཞིང་ཕྱི་མ་མི་ལེན་པའོ། །དེ་རྒྱུ་ལས་ཀྱི་བྱེད་པ་པོ་དང་འབྲས་བུ་རྣམ་སྨིན་ལ་ལོངས་སྤྱོད་པའི་བྱེད་པ་པོར་འདོད་པ་དང་། སྒྲ་ལ་སོགས་པའི་དངོས་པོ་རྣམས་རྟག་པར་འདོད་པ་དང་། དབང་པོ་ལས་འདས་པའི་སྤྱི་དང་ལས་དང་ཡོན་ཏན་ལ་སོགས་པ་རྣམས་དབང་པོས་བཟུང་བྱའི་མངོན་སུམ་ཉིད་དུ་འདོད་པ་དང་། དངོས་པོ་རྣམས་ཀྱི་རྒྱུ་ལ་མི་མཉམ་པ་སྟེ་རྟག་པ་རྐྱེན་ལ་ལྟོས་ནས་བྱེད་པ་པོར་འདོད་པ་དང་། དངོས་པོ་རྣམས་ཀྱི་གནས་ལ་མི་མཉམ་པ་ནི་གྲུབ་ཟིན་པའི་དངོས་པོ་རྟེན་གྱི་དབང་གིས་གནས་པར་འདོད་པ་དང་། དངོས་པོ་རྣམས་ཀྱི་འཇིག་པ་ལ་མི་མཉམ་པ་ནི་བུམ་པ་ལ་སོགས་པའི་འཇིག་པ་རྒྱུ་གཞན་ལ་ལྟོས་པར་རྗོད་པ་དང་། །གཞན་ཡང་ཚད་མ་གཉིས་ཀྱིས་བསལ་བ་འང་བཀག་པའི་ཡུལ་བརྗོད་པ་ནི་བློ་ལྐོག་གྱུར་དུ་འདོད་པ་ལ་མངོན་སུམ་གྱིས་བསལ་བ་དང་། བདེན་པ་བཞི་མངོན་གྱུར་དུ་འདོད་པ་ལ་རྗེས་དཔག་གིས་བསལ་བ་ལྟ་བུ་དང་། ལུང་ལ་ལྟོས་པའི་རྗེས་དཔག་ནི་ཁྲུས་ལ་སོགས་པ་ནི་སྡིག་པ་དག་བྱེད་མིན་ཏེ་དེའི་རྒྱུ་ལ་མི་གནོད་པ་འི་ཕྱིར་ཞེས་པའོ། །དེ་དང་འགལ་བ་བརྗོད་པ་ནི་ཁྲུས་དང་དཀའ་ཐུབ་ལ་སོགས་པས་སྡིག་པ་དག་པར་འདོད་པའོ། ། ཇི་ལྟར་ཞེ་ན་བདེན་པའི་དོན་ཅན་གྱི་ཚད་མ་ཉིད་དུའོ། །དེ་ལྟ་བུའི་བསྟན་བཅོས་རྒྱུ་གང་གིས་ཚད་མར་ཁས་ལེན་ཞེ་ན་མ་བྱས་པ་དང་རིག་བྱེད་ཀྱི་ཕྱོགས་གཅིག་ཡིན་པ་ལ་སོགས་པའི་རྟགས་ཀྱིས་སོ། །རྟགས་དེ་དག་གིས་ཚད་མར་གྲུབ་མི་ནུས་པ་ཅི་སྟེ་ཞེ་ན། ལུང་གི་དོན་ལ་འཇུག་པའི་གེགས་ཚད་མ་གསུམ་དང་འགལ་བ་ཀུན་ཏུ་མ་བསལ་པའི་ཕྱིར་དང་། འཇུག་པའི་ཡན་ལག་བསྟན་བཅོས་ཀྱི་དོན་འབྲེལ་བ་དང་། རྗེས་སུ་མཐུན་པའི་ཐབས་དང་། སྐྱེས་བུའི་དོན་དང་གསུམ་མ་བསྟན་པའི་ཕྱིར་རོ། །འདི་ལྟར་རིག་བྱེད་ཀྱི་དོན་ཚད་མ་དང་འགལ་བ་ཡིན་ཏེ་སྐྱེས་བུ་རྟག་ན་རེས་འགའ་བའི་བྱེད་པ་པོར་འགལ་པས་བྱེད་པ་པོ་ཡིན་ན་རྟག་པར་འགལ་བ་དང་། སྒྲ་རྟག་ན་དངོས་པོར་འགལ་ཏེ་དོན་བྱེད་པས་སྟོང་བའི་ཕྱིར་རོ། །དངོས་པོ་ཡིན་ནའང་རྟག་པར་འགལ་ཏེ་དོན་བྱེད་པའི་ཕྱིར་རོ། །དེ་བཞིན་དུ་དབང་པོའི་ཡུལ་ལས་འདས་པ་མན་ཆད་ལ་ཡང་འགལ་བ་བརྗོད་པར་བྱ་སྟེ། སྔར་བཤད་ཟིན་ཏོ། དེ་ལྟ་བུའི་བསྟན་བཅོས་ཀྱི་དོན་བཟུང་ནས་གཞན་ལ་རྩོད་པ་ཅི་དང་འདྲ་ཞེ་ན། གཡེམ་མ་མུ་ཅོར་གྱིས་རང་གི་བདག་པོ་ལས་རྒྱལ་བ་བཞིན་ནོ། །གཡེམ་མས་སྐྱེས་པ་གཞན་བསྟེན་པ་བདག་པོས་མཐོང་ནས་ཁྱོད་འདི་ལྟར་བྱེད་དོ་བྱས་པས་ངས་མ་བྱས་ཟེར་རོ། །ངས་མིག་གིས་མཐོང་བྱས་པས་མོས་བགམས་ཏེ་ཀྱེ་མ་ངའི་བདག་པོ་ཕྱིན་ཅི་ལོག་ལ་དད་པ་འདི་ལ་ལྟོས་ཤིག་ཆོས་བཞིན་དུ་བྱེད་པའི་ཆུང་མའི་ཚིག་ལ་ཡིད་མི་ཆེས་པར་ཁོ་རང་གི་ཆུ་བུར་གྱི་མིག་ལ་ཡིད་ཆེས་པར་བྱེད་དོ། །གྲོང་པའི་རྒན་པོ་ལོང་པ་ཤིང་ཐུན་ཁྱོད་བོར་ནས་གཟུགས་དང་ཡོན་ཏན་དང་ལྡན་པའི་བློན་པོ་མཆོག་གི་ཁྱེའུ་འདི་དང་ང་འདོད་པ་སྤྱོད་དམ་ཞེས་ཟེར་བས་རྒན་པོ་མགོ་འཁོར་རོ། །འདིར་གཡེམ་མ་མུ་ཅོར་སྨྲ་བ་དང་འདྲ་བ་ནི་རིག་བྱེད་དོ། །དེས་སྐྱེས་པ་གཞན་བསྟེན་པ་དང་འདྲ་བ་ནི་རིག་བྱེད་ཀྱི་སྐྱོན་འགལ་བ་སྟོན་པ་ལ་སོགས་པའོ། །རྒན་པོའི་མིག་གཉིས་དང་འདྲ་བ་ནི་ཚད་མ་གཉིས་སོ། །མོ་སྐྱེས་པ་གཞན་མི་བསྟེན་པའི་རྒྱུ་མཚན་གྲོང་བའི་རྒན་པོ་ཞེས་པ་མན་ཆད་དང་འདྲ་བ་ནི་རིག་བྱེད་ཚད་མར་འཇོག་པའི་སྒྲུབ་བྱེད་རྣམས་ཡིན་ནོ། །རྒན་པོ་དང་འདྲ་བ་ནི་ལོ་ཀ་རྨོངས་པ་རྣམས་སོ། ། གསུམ་པ་ནི་གལ་ཏེ་ཞེས་པ་སྟེ་རིག་བྱེད་པ་འདི་ཆོས་ཅན་ཚད་མ་མིན་པ་ཅི་སྟེ་མི་སྲིད་པར་ཐལ་ཏེ་རིག་བྱེད་ཀྱི་ཚིག་གཅིག་བདེན་པ་དེ་ལྟར་ཐམས་ཅད་ཚད་མར་གྲུབ་པར་འདོད་པའི་ཕྱིར་རོ། །མ་ངེས་པ་མིན་ཏེ་སྐྱེས་བུ་མང་དུ་ཅེས་པ་སྟེ་ཐམས་ཅད་བརྫུན་པའི་བསྟན་བཅོས་མི་སྲིད་པའི་ཕྱིར་རོ། །འདོད་ན་སྐྱེས་བུས་བྱས་པའི་ཚིག་ཐམས་ཅད་ཀྱང་ལུང་དུ་འགྱུར་རོ། ། གཉིས་པ་ལུང་སྤྱིར་དགག་པ་ལ་གསུམ་སྟེ། ལུང་ཚད་མའི་རྒྱུ་ཡིན་པ་དགག་པ་དང་། དེའི་ལན་དགག་པ་དང་། དོན་བསྡུ་བའོ། དང་པོ་ནི་རྗོད་པ་པོ་ཞེས་པ་སྟེ་ལུང་ཙམ་ཚད་མའི་རྒྱུ་ཡིན་ན་ཚིག་བརྗོད་བྱ་ལ་མི་འཁྲུལ་བར་འགྱུར་རོ། །འདོད་ན་ཚིག་བརྗོད་བྱའི་འབྲས་བུའམ་རང་བཞིན་དུ་འགྱུར་རོ། །འདོད་པར་མི་ནུས་ཏེ་ལུང་འདི་ཆོས་ཅན་བརྗོད་བྱའི་དངོས་པོའི་རང་བཞིན་མིན་ཏེ་རྗོད་པ་པོ་སྐྱེས་བུ་ལ་སྒྲ་གནས་པའི་ཕྱིར་རོ། །དེ་ཡང་བརྗོད་བྱའི་རང་བཞིན་སྐྱེས་བུ་ལ་ཡོད་པ་འགལ་བས་སོ། །ལུང་འདི་བརྗོད་བྱའི་འབྲས་བུའང་མིན་ཏེ་རྗོད་པ་པོ་ལས་སྒྲ་སྐྱེས་པའི་ཕྱིར་རོ། །དེ་ཡང་བརྗོད་བྱའི་འབྲས་བུ་མི་ལས་སྐྱེ་བ་འགལ་བས་སོ། །གལ་ཏེ་དེ་གཉིས་ལས་གཞན་པའི་མི་འཁྲུལ་བ་ཡིན་ཞེ་ན་དེ་མི་སྲིད་པར་སྟོན་པ་ནི་འདི་ལས་ཞེས་པའོ། ། གཉིས་པ་ནི་རྗོད་བྱེད་རྣམ་དོན་ལ་འཇུག་པ་ནི་བརྗོད་བྱ་ལས་དེ་མཐོང་བ་སྐྱེ་བ་དེ་ལས་བརྗོད་འདོད་དང་དེ་ལས་ཚིག་སྐྱེ་བས་བརྗོད་བྱའི་འབྲས་བུ་ཡིན་ནོ་ཞེ་ན། འོ་ན་ཕན་ཚུན་འགལ་བ་རྟག་མི་རྟག་ལ་སོགས་པའི་དོན་བརྗོད་པར་བྱེད་པའི་ལུང་ཐ་དད་ཀྱི་ཚིག་དེ་ནི་ཆོས་ཅན་བུམ་པ་ལྟ་བུ་གཅིག་ལ་ཇི་ལྟར་འཇུག་པར་འགྱུར་ཏེ་དོན་གྱི་འབྲས་བུ་ཡིན་པའི་ཕྱིར་རོ། ། གསུམ་པ་ནི་དེས་ན་ཞེས་པ་སྟེ་འདིར་ལུང་ཚད་མར་ཁས་ལེན་པའི་གང་ཟག་ནི་ཚུ་རོལ་མཐོང་བ་ཡིན་ཏེ། དེས་དེ་ལ་མ་བརྟེན་པར་ཤིན་ཏུ་ལྐོག་གྱུར་ལ་བླང་དོར་དང་དཔྱད་པ་མི་འཇུག་པའི་ཕྱིར་རོ། །ཕ་རོལ་མཐོང་བ་ནི་ཕར་ཆེར་གཞན་གྱི་ལུང་ལ་མི་ལྟོས་སོ། །གང་ཁས་བླང་བར་བྱ་བའི་ལུང་ཡང་མ་བྱས་པ་ནི་མི་སྲིད་ལ། གང་ཡང་རུང་བས་བྱས་པ་ཡང་ཚད་མ་མིན་ཏེ་གནས་གཉིས་ལའང་འཁྲུལ་བ་མཐོང་བའི་ཕྱིར་རོ། ཁྱད་པར་ཅན་གྱི་ཚིག་གིས་མི་བསླུ་ཡང་ལུང་དུ་མི་རུང་སྟེ་བྱེད་པ་པོ་རྟོགས་དཀའ་བ་ཉིད་ཀྱིས་དེ་མི་ཤེས་པའི་ཕྱིར་རོ། །དེས་ན་ཆོས་གསུམ་ལྡན་གྱི་བསྟན་བཅོས་ཚད་མ་གསུམ་གྱིས་གནོད་པ་མེད་པའོ། །དེ་ལ་འཇུག་པའི་ཚུལ་ཡང་ཐེ་ཚོམ་གྱི་སྒོ་ནས་ཡིན་ཏེ་ཕལ་ཆེ་བ་ལ་མི་སླུ་བར་མཐོང་བའི་ཕྱིར་རོ། །སྤྱིའི་དོན་ཏོ། །གཞུང་དོན་ནི་འོག་ཏུ་ལུང་དེ་ལས་ཆོས་ཅན་རྟོགས་པ་པོའི་དོན་རྣམ་པ་འགའ་ཡང་གང་ལས་ངེས་ཏེ་ངེས་པ་མེད་ཅེས་སྦྱར་བ་བསྒྲུབ་བྱའོ། །ལུང་དང་བརྗོད་བྱའི་དངོས་པོ་རྣམས་ལ་མེད་ན་མི་འབྱུང་བའི་འབྲེལ་བ་མེད་པའི་ཕྱིར་ཞེས་སྦྱར་བ་རྟགས་སོ། །ཅི་སྟེ་ན་ལུང་བརྗོད་བྱའི་རང་བཞིན་དང་འབྲས་བུ་གཉིས་ཀ་མིན་པར་གོང་དུ་བསྒྲུབས་པ་དེས་ནའོ། ། གསུམ་པ་དོན་བསྡུ་བ་ལ་གསུམ་ལས་དང་པོ་ལུང་ལོག་པས་མི་འགྲུབ་པའི་དོན་བསྡུ་བ་ནི། དངོས་པོ་ཡོད་པ་ལ་ལུང་འཇུག་པས་མ་ཁྱབ་པ་དེའི་ཕྱིར་ཞེས་པ་རྐང་པ་གཉིས་སོ། ། གཉིས་པ་ཚད་མ་གསུམ་ལོག་པས་མེད་པ་མི་འབྱུང་བའི་དོན་བསྡུ་བ་ནི་བསྐལ་བའི་དོནཡོད་ཀྱང་ཚད་མ་གསུམ་འཇུག་པས་མ་ཁྱབ་པ་དེས་ན་ཞེས་པ་རྐང་པ་གཉིས་སོ། །གསུམ་པ་ལོག་རྟོག་ཐམས་ཅད་བླུན་པོའི་རྟགས་སུ་བསྟན་པ་ནི་རིག་བྱེད་ཅེས་པ་སྟེ་རྟགས་ལྔ་ཡིན་ཞེས་དྲང་ངོ་། །གང་དག་ཅེ་ན་འགལ་པ་སྟོན་པའི་རིག་བྱེད་ཚད་མར་འདོ